als_Latn dik_Latn sag_Latn
Kosovë-Shqipëri, unifikim i arsimit të lartëPostuar më: 12 Mars 2015 07:54
Ministrja shqiptare e Arsimit, Lindita Nikolla dhe homologu i saj i Kosovës, Arsim Bajrami, deklaruan shtrirjen e unifikimit të sistemit arsimor në të gjitha nivelet.
Rektori i UET, Gjuraj: E kemi kërkuar me kohë këtë proces, duhet të rrëzohen barrierat për studentët nga dy vendet.
Qindra studentë nga Kosova që marrin diplomat në Shqipëri dhe anasjelltas kanë hasur vështirësi në njohjen e diplomave të tyre, por premtimi i dy ministrave të Arsimit të dy vendeve pritet të zgjidhë një herë e mirë këtë problem me unifikimin e sistemit të arsimit të lartë. Ministrja e Arsimit dhe Sportit, Lindita Nikolla dhe ministri i Arsimit, Shkencës dhe Teknologjisë së Kosovës, Arsim Bajrami, thanë dje se mes dy vendeve do të vijohet me unifikimin jo vetëm të gjithë sistemit arsimor parauniversitar, por unifikimi do të shtrihet edhe në sistemin e arsimit të lartë dhe kërkimit shkencor.
“Ajo që është e rëndësishme është që t’i bëjmë sistemet tona të arsimit, sisteme cilësore që të mundësojnë për të rinjtë e Shqipërisë dhe Kosovës, jo vetëm mobilitetin me sukses mes dy vendeve, por të jenë po aq të suksesshëm edhe në mobilitetin e tyre në çdo vend tjetër të Bashkimit Europian”, – tha Nikolla gjatë një konference për shtyp të mbajtur dje në Prishtinë. Të dy ministrat shprehën angazhimin e tyre për të hequr barrierat burokratike të njohjes së diplomave mes dy vendeve. Kjo deklaratë pritet të përmbyllë një nga pengesat që studentët e dy vendeve hasnin në arsimimin e tyre në të gjitha nivelet e arsimit të lartë dhe sigurisht është një përgjigje për kërkesën e kahershme të universiteteve shqiptare.
Rektori i Universitetit Europian të Tiranës, Prof. Dr. Tonin Gjuraj i tha Mapos se “UET e ka kërkuar me kohë një proces të tillë të unifikimit apo njohjes së diplomave reciproke me Kosovën, pasi ne kemi deklaruar që të dyja vendet duhet të kenë një treg të përbashkët edukimi”. Më tej profesor Gjuraj shtoi se është e domosdoshme tani njohja e diplomave, pasi ka rreth 15 vite që Shqipëria pret studentë nga Kosova. “Ajo që ka ndodhur sot midis dy ministrave është më se e mirëpritur dhe duhet të finalizohet sa më parë, pasi u shërben sistemeve arsimore të dy vendeve, tregut të punës dhe drejtpërsëdrejti përfituesve, që janë studentët e dy vendeve që studiojnë në të tria ciklet e studimeve.
Në këtë drejtim ne e mbështesim këtë përpjekje të ministres Nikolla”, – tha Gjuraj. Sipas tij, edhe momenti kur kjo gjë pritet të ndodhë është konteksti i përshtatshëm, pasi “janë verifikuar kriteret e ligjshmërisë, u mbyllën institucionet e Arsimit të Lartë që kishin abuzuar, po vjen normalisht procesi i akreditimit me këshillin e ri të akreditimit, pritet vlerësimi institucional i QAA-së, pritet miratimi i projektligjit të ri për Arsimin e Lartë, i cili madje për nga përmbajtja do të mund t’u shërbente shumë mirë të dyja vendeve”. “Pra panorama është e qartë dhe asnjë lloj pengese nuk duhet të ekzistojë më për studentët e Kosovës që të studiojnë në Shqipëri dhe anasjelltas”, – thekson rektori i UET.
Ndërkohë, Ministria e Arsimit dhe Sporteve njofton se pjesë e diskutimeve mes delegacioneve ishte edhe reforma që dy vendet po zhvillojnë në arsimin e lartë. Ministrja Nikolla deklaroi pas bisedimeve se është e nevojshme që integrimi kombëtar i arsimit mes Shqipërisë dhe Kosovës të jetë sipas standardeve që lidhen me integrimin e arsimit të lartë të dy vendeve në hapësirën europiane të cilësisë.
“Dy vendet tona po punojnë për një reformë të re, tërësore, në arsimin e lartë. Shumë shpejt ne do të kemi një konferencë të përbashkët për të tjetërsuar cilësinë në universitetet tona, për të tjetërsuar diplomat, në mënyrë që të ofrojnë mundësi të reja suksesi për të rinjtë e Shqipërisë e Kosovës. Gjithashtu për të mundësuar një realitet të ri shkëmbimesh mes stafeve akademike”, – tha ministrja Nikolla.
Të dy ministrat shprehën angazhimin e tyre për të hequr barrierat burokratike të njohjes së diplomave mes dy vendeve. Nga ana e tij, ministri i Arsimit, Shkencës dhe Teknologjisë së Kosovës, Arsim Bajrami tha se është vendosur një kornizë e mirë bashkëpunimi në të gjitha nivelet e arsimit dhe sipas tij, u ra dakord që procesi i unifikimit të vazhdojë, në mënyrë që të ketë sa më shumë programe të përbashkëta mësimore.
Nga ana tjetër, dy ministritë kanë bërë të ditur dje se po ecin me intensitet të lartë bashkëpunimi në drejtim të unifikimit të sistemit parauniversitar. Krahas grupeve të përbashkëta të punës për unifikimin e kurrikulës së klasave I dhe VI në sistemin parauniversitar, që tashmë është një realitet, do të vijohet me krijimin e grupeve të tjera për të vijuar me sukses reformat.
“Ne do t’i propozojmë mbledhjes së ardhshme të dy qeverive tona krijimin e një ekipi të përbashkët mes Ministres së Arsimit dhe Sportit të Shqipërisë dhe Ministrisë së Arsimit, Shkencës dhe Teknologjisë së Kosovës, që do të mundësojë standardizimin e procesit të kualifikimit të mësuesve, module të përbashkëta kualifikimi, por edhe ekipe të përbashkëta të trajnuesve për mësuesit, sipas kurrikulës së re të unifikuar, në arsimin parauniversitar”, – u shpreh Lindita Nikolla. “Ramë dakord që të fillojmë një traditë të re, atë të ‘Ditëve të Hapura’, ku një ditë në Tiranë dhe një ditë në Prishtinë, nxënësit, mësuesit, prindërit do të bashkohen me njëri-tjetrin me qëllim shoqërimin e tyre dhe masivizimin e bashkëpunimit”, – tha ministri Bajrami.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn